Premierul Dăncilă, mesaj împotriva Uniunii Europene: Ingerințe grave în treburile interne / Nu mai putem accepta ca românii să fie certați

Premierul Viorica Dăncilă a transmis marți seară, într-o intervenție telefonică la Antena 3, un mesaj profund antieuropean ca reacție la raportul MCV și la rezoluția adoptată de Parlamentul European, ambele demersuri fiind critice la adresa majorității PSD-ALDE și la ofensiva acesteia împotriva independenței Justiției și a luptei anticorupție.

”Nu mai putem accepta ca românii să fie certați pentru ceea ce se face peste tot în Europa sau să li se ceară lucruri pe care nu le face nimeni în Europa”, a declarat Viorica Dăncilă.

În ceea ce privește rezoluția adoptată de Parlamentul European, prim-ministrul a spus că este un demers politic.

”Categoric, se vede că este o rezoluţie politică. Este profund incorectă şi în cel puţin câteva puncte nu are temei deloc, iar în altele nici măcar nu se referă la România. În fapt, această rezoluţie este expresia intereselor electorale ale marilor grupuri politice europene – popularii, care sunt majoritari şi social-democraţii (PES, familia politică din care face PSD – n. red.)”, a susținut Dăncilă.

Ea a precizat că este de neînțeles critica aruncată de către Parlamentul European asupra Jandarmeriei, susținând că intervenția forțelor de ordine din alte țări membre UE este perfect identică.

Premierul a adăugat, referitor la votul dat în PE, că „este absolut regretabil că s-au găsit europarlamentari români care să voteze împotriva României”.

„Sunt câteva limite pe care nu ar trebui să le încalce niciun bun român niciodată şi în nicio împrejurare. Un bun român nu votează niciodată împotriva propriei ţări, indiferent de context, indiferent de războiul politic, indiferent de câte beneficii electorale ar obţine prin asta în propria ţară. Este trist să vezi români împotriva României, aşa cum am văzut în situaţia acestei rezoluţii”, a mai afirmat Dăncilă.

Cât despre raportul MCV făcut public de Comisia Europeană, Dăncilă a spus că este ”dezamăgită și revoltată”.

”Dezamăgită pentru că nu e drept și corect câtă vreme argumentele României nu sunt luate în considerație. Am fost în Parlamentul European, am vorbit despre România, am adus în atenția Parlamentului European și a domnului Timmermans anumite lucruri pe care acum nu poate spune că nu le știe, mă refer la protocoale. Revoltată pentru că României i se cer lucruri de neacceptat într-o altă țară europeană, de exemplu să suspendăm imediat legile votate de Parlament și validate de Curtea Constituțională. Este o ingerință gravă în treburile interne ale unui stat membru. Nimeni nu are dreptul să intervină în procedurile de numire sau revocare a unor procurori”, a mai spus Viorica Dăncilă.

Premierul a lansat acuzații și la adresa președintelui Klaus Iohannis, despre care a spus că îli dorește ”anarhie și instabilitate politică”.

Fiind întrebată dacă găseşte nepotrivite declaraţiile preşedintelui Klaus Iohannis cu privire la faptul că România nu este pregătită pentru Preşedinţia Consiliului UE, Dăncilă a răspuns: „Domnul preşedinte Iohannis, prin astfel de afirmaţii, prin îndemnurile de a răsturna Guvernul, deserveşte profund interesele României”.

„Respect instituţia prezidenţială, ca de altfel toate instituţiile statului. Aţi văzut că sunt adepta fermă şi totală a unei bune conlucrări, dar mă văd obligată să resping şi chiar să condamn o astfel de atitudine distructivă a preşedintelui României. Mă întreb ce vrea domnul preşedinte, anarhie, instabilitate politică? Pentru că eu cred că numai asta poţi obţine atunci când (…) vii cu astfel de afirmaţii care aduc o imagine negativă nu numai în interiorul României, ci este preluată şi în exterior”, a mai afirmat Dăncilă.

”Este evident că domnul președinte a făcut o obsesie personală din dărâmarea actualului Cabinet pentru a avea Guvernul său după modelul Cioloș. Acest Guvern va supraviețui atacurilor fără precedent din ultimele zile”, a mai susținut Dăncilă.

Foto: Inquam Photos / Octav Ganea